Video: Jussi M.

Neljä miestä oli mukana operaatiossa, joka pelasti sorsaperheen suljetulta sisäpihalta Oulussa. Video näyttää, kuinka pelastustyöt sujuivat.

Rakennushuollon porukka huomasi 2-3 viikkoa sitten, että OYSin suljetulle sisäpihalle oli asettunut sorsaemo munimaan. Munia oli pesään ilmestynyt yli kymmenen.

Miehet kävivät joka päivä katsastamassa tilanteen. Torstaina miehet huomasivat, että emon seuraksi oli kuoriutunut kahdeksan poikasta. Emo ja pörröiset poikaset eivät päässeet suljetulta pihalta minnekään, vaan kiersivät kehää ilman ulospääsyä.

Videon lähettänyt lukija kertoo, että miehillä oli suunnitelma B: Pyydystää linnut haavilla pahvilaatikkoon ja kuskata ne veden äärelle.

Miehet päättivät kuitenkin kokeilla suunnitelma A:ta. He ohjasivat lempeästi sorsapoikueen ulos sairaalasta ennalta tarkoin suunniteltua reittiä pitkin.

Ilmastointiputken avulla pesue saatiin pidetty kurissa, etteivät poikasen rynnänneet pitkin sairaalan käytävää, vaan lyhyen sisäreitin kautta seuraavalla sisäpihalle. Siitä linnut saatiin lastauslaiturialueen ja parkkipaikan nurmikentän kautta kohti Laanaojaa, jonne ne onnellisesti polskahtivat.

Operaatio vei puolisen tuntia.

"Ihmeellisiä otuksia"

Videon lähettänyt lukija kertoo, että emolintu kaakatti matkalla, mutta ei käyttäytynyt äkäisesti auttajiaan kohtaan. Hyväkuntoiset poikaset taapersivat innolla mukana.

Lukijan mukaan emolintu oli selvästi vaistonnut sairaalarakennuksesta päästyään, mihin suuntaan kulkea vettä löytääkseen.

– Ällistelimme, että alle vuorokauden ikäiset poikaset jaksoivat taapertaa 300-400 metrin mittaisen reitin. Ovat ne ihmeellisiä otuksia verrattuna vastasyntyneeseen ihmisen lapseen.

Kuvan lähettänyt lukija ei muista, että sairaalan sisäpihalla olisi aikaisemmin pesinyt sorsaemoa. Pikkulintuja ja puluja joudutaan ajoittain hätistämään sairaalan tiloista. Jäniksistä ja hirvistä on tehty havaintoja sairaala-alueella, mutta ei kuitenkaan sisätiloissa.